Paška, Pavol, poslanec NR SR (2011-02-11):
Ďakujem pekne, pán predseda, a dovoľte, aby som v mene poslaneckého klubu SMER – sociálna demokracia vyslovil náš postoj, ktorým nepodporíme tento návrh nielen kvôli tomu, a predpokladám, že o tom bude hovoriť ešte aj kolega Madej, pretože práve tento návrh zákona je ukážkou neschopnosti súčasnej vládnej koalície riadnym spôsobom formulovať právne normy, ktoré by mohli byť objektívne záväzne v právnom systéme Slovenskej republiky bez toho, aby z rôznych dôvodov, či už mocenských, politických alebo technicko-legislatívnych, nebolo treba do nich vstupovať každý druhý týždeň. Ale dovoľte, aby som vyslovil alebo využil tento priestor aj na to, aby som ostro protestoval proti spôsobu, akým funguje dnes Národná rada Slovenskej republiky. Je výsmechom naozaj slovenského parlamentarizmu to, čo sa tu deje od včerajška. Ja viem, že nie ste schopní vládnuť, a upozorňovali sme na to, že čím širšia koalícia, tým väčší potenciál možných problémov a konfliktov, a sedem mesiacov vašej vlády to ľuďom na Slovensku potvrdzuje. Ale aj situácia, ktorá vznikla včera a pokračuje to dnes, ukazuje na to, že nie ste schopní pochopiť elementárny rozdiel medzi tým, čo je to vláda a čo je to parlament. Učia sa to deti, ale ja to zopakujem. Vláda bezpochyby potrebuje parlamentnú väčšinu. Obvykle je ústavne vyjadrená minimálne v aktoch, ako je vyslovenie dôvery vláde pri nástupe, schválenie manifestu, resp. vládneho programu, schvaľovanie minimálne raz ročne najdôležitejšieho zákona – a to je zákon o štátnom rozpočte, a potom, samozrejme, parlamentná väčšina, ktorá podporuje realizáciu vládneho programu v zostave tak, ako si to osvojí. Ale, dámy a páni z koalície, parlamentarizmus je o niečom inom. Okrem iného jeho najdôležitejší parameter je tzv. reprezentatívnosť. A či sa vám to páči, alebo nie, z hľadiska reprezentatívnosti v normálnych demokratických parlamentoch sa berie do úvahy aj to, že sú tam ľudia, ktorí sa nepodieľajú na vláde a nepodieľajú sa na vládnej väčšine, čo je normálne, ale vždy sa z pohľadu svojej legitimity mandátu podieľajú na chode parlamentu. Považujem za škandalózne, že v tom chaose, ktorý ste si sami vytvorili, včera nebol schopný predseda Národnej rady ani len zvolať grémium, aby len zo slušnosti informoval kolegyne a kolegov z opozície o tom, aká bude ďalšia situácia, aký bude vývoj. Už nehovorím o neustálom porušovaní procedúr, ktoré sú stanovené rokovacím poriadkom, a vysoká miera improvizácie, ktorá ju sprevádza. Prosím vás, dámy a páni, ak toto má naozaj takto pokračovať, ja viem, že neberiete názory do úvahy, je to legitímne, ak si udržíte väčšinu, ale z pohľadu vlády. Ale chcem vás poprosiť, ak máme zachovať aspoň aké-také elementárne zásady fungovania slovenského parlamentu, berte do úvahy, že tu sedia kolegyne a kolegovia, ktorí dostali na to mandát. A keď už vám nevadí ten ľudský rozmer, ktorým svoje kolegyne a kolegov urážate, tak berte aspoň na vedomie, že títo ľudia z opozície reprezentujú občanov Slovenska, ktorí ich sem legitímne poslali. Chcem vás veľmi pekne požiadať, aby sa dodržiavali aspoň elementárne zásady slušnosti fungovania. Ja napríklad s úžasom hľadím aj na to, čo sa tu udialo. Nie preto, že ste prišli s návrhom programu, ja som to povedal aj pánovi predsedovi, že v princípe, okrem tej výhrady k sudcom a prísediacim, kde máme trošku iný hodnotový pohľad, ale na komplexné riešenie, sme boli pripravení o tom veľmi vecne diskutovať, aj to podporiť. Je tu pán minister zdravotníctva, bezpochyby u nás niet hlasu, ktorý by sa postavil proti návrhu, ktorý tu má, aj ostatné veci sme vždy pripravení veľmi racionálne zhodnotiť a pripojiť sa k vládnej väčšine. Ale mám čoraz viac pocit, že vám čoraz viac vadíme a že nás čoraz viac chcete vytesniť úplne mimo štandardu fungovania slovenského parlamentu. Chceme naozaj tak veľa? Nie. Len normálnu slušnosť a dodržiavanie určitých zásad, ktoré sú formulované aj v procedúrach Národnej rady. Kvôli čomu je táto schôdza? Aby pán Bugár mohol prísť pred kamery a povedať, akí sú naši kolegovia z MOST-u – HÍD-u zásadoví, lebo on povedal, že na 12. schôdzi sa nebude hlasovať? Nuž tak teda bude sa zvolávať a šaškujeme tu hodinu len kvôli tomu, aby bola nejaká 14. schôdza. (Potlesk.) Veď my sme boli pripravení na to, normálne, vecne rokovať a pokračovať v programe. (Potlesk.) Včera večer normálne predsedajúci alebo pán predseda Národnej rady, alebo podpredseda mohol prísť s návrhom v rámci 12. schôdze, pozrite sa, máme taký a taký problém, legitímny, normálny, nikto sa nad tým nepozastaví, niet takej koalície, ktorá by nebola mala problém alebo sa nemôže dostať do názorového sporu, a povedať: Pozrite sa, na tomto sa nevieme dohodnúť, dávam návrh, aby sme toto zatiaľ odložili a ideme ďalej. Urobíme to takto a takto. Večer spravíme, súhlasí. A normálne sme mohli bežať. Kvôli tomu, že hráte to politické divadlo, jednoducho sa naozaj devalvuje hodnota a fungovanie Národnej rady Slovenskej republiky. Tak si, dámy a páni z koalície, urobte jednotný ľudový pravicovo-liberálny front, zjednoťte sa do jednej strany, dajte si sem navoliť 150 svojich poslancov a nebudete mať potom problém s reprezentatívnosťou a budete si robiť, čo chcete. A ešte dnes som zaregistroval jeden veľmi zaujímavý názor z pohľadu politického manažmentu. No ten politický manažment evidentne nechýba len tu, v Národnej rade, ale chýba aj vo vláde. Nech Boh ochraňuje Slovensko, ak v tomto stave by sa tu naozaj čosi vážne stalo. Ďakujem. (Potlesk.)